### ZMLUVA O VÝKONE FUNKCIE ČLENA DOZORNEJ RADY

uzatvorená podľa § 66 ods. 3 Obchodného zákonníka (ďalej aj „**Zmluva**“)

**Zmluvné strany:**

obchodné meno: **GEOCOMPLEX, a.s.**

sídlo: Geologická 21, 821 06 Bratislava

IČO: 46 640 134

v mene ktorej koná: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

zapísaná v: Obchodnom registri Okresného súdu Bratislava I, oddiel: Sa, vložka č.: 413/B

(ďalej aj „**Spoločnosť**“)

**a**

meno a priezvisko: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

dátum narodenia: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

rodné číslo: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

trvale bytom: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

štátna príslušnosť: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(ďalej aj „**Zástupca**“)

(Spoločnosť a Zástupca ďalej spolu aj „**Zmluvné strany**“)

## Úvodné ustanovenia

* 1. Spoločnosť je obchodná spoločnosť vykonávajúca činnosť v súlade s právnymi predpismi Slovenskej republiky.
	2. Zástupca je predsedom / členom dozornej rady Spoločnosti. Do funkcie predsedu / člena dozornej rady Spoločnosti bol zvolený valným zhromaždením Spoločnosti dňa \_\_\_\_\_\_\_\_. Funkcia člena dozornej rady vznikla dňom \_\_\_\_\_\_\_\_. Znenie tejto Zmluvy bolo schválené valným zhromaždením Spoločnosti dňa \_\_\_\_\_\_\_\_.

## Predmet Zmluvy a spôsob jej plnenia

* 1. Predmetom tejto Zmluvy je úprava právnych vzťahov v zmysle § 66 ods. 3 Obchodného zákonníka medzi Zástupcom a Spoločnosťou pri výkone funkcie predsedu / člena dozornej rady Zástupcom a zariaďovaní záležitostí Spoločnosti.
	2. Zástupca sa zaväzuje, že pre Spoločnosť bude počas trvania Zmluvy vykonávať činnosti týkajúce sa Spoločnosti patriace do kompetencie predsedu / člena dozornej rady Spoločnosti, a to spôsobom a za podmienok ďalej stanovených Zmluvou.
	3. Zástupca je povinný postupovať pri plnení svojich záväzkov stanovených Zmluvou s odbornou starostlivosťou a v súlade s platnou legislatívou platnou na území Slovenskej republiky.
	4. Činnosť, ku ktorej sa Zástupca uzavretím Zmluvy zaviazal, je povinný uskutočňovať v súlade s povinnosťami vyplývajúcimi z podmienok stanovených Zmluvou, príslušnými ustanoveniami stanov a vnútorných predpisov Spoločnosti, Obchodného zákonníka a bude sa riadiť zásadami a pokynmi schválenými na to oprávnenými orgánmi Spoločnosti.

## Práva a povinnosti zmluvných strán

* 1. Zástupca sa zaväzuje vykonávať funkciu predsedu / člena dozornej rady osobne, riadne a svedomito.
	2. Spoločnosť sa zaväzuje poskytnúť Zástupcovi všetky informácie a doklady potrebné na výkon jeho činnosti stanovených zmluvou. Spoločnosť sa zaväzuje oboznámiť Zástupcu so všetkými skutočnosťami, ktoré môžu mať vplyv na výkon funkcie predsedu / člena dozornej rady Spoločnosti.
	3. Spoločnosť je povinná vytvoriť Zástupcovi podmienky pre to, aby mohol zariaďovanie záležitostí a plnenie záväzkov stanovených Zmluvou uskutočňovať včas, riadne a za tým účelom bude úzko spolupracovať so Zástupcom.
	4. Zástupca sa zaväzuje oboznámiť so všetkými náležitosťami vnútorných predpisov Spoločnosti.
	5. Zástupca v zmysle platných stanov a vnútorných predpisov Spoločnosti rozhoduje sám alebo v súčinnosti s ostatnými členmi dozornej rady alebo osobami poverenými rozhodovať o záležitostiach Spoločnosti o záležitostiach spoločnosti v pôsobnosti Dozornej rady Spoločnosti.
	6. Zástupca sa zaväzuje vykonávať svoju funkciu s odbornou starostlivosťou a zabezpečovať najmä plnenie povinností dozornej rady, ktoré vyplývajú z Obchodného zákonníka a z ostatných platných právnych predpisov Slovenskej republiky, najmä:
* dohliadať na výkon pôsobnosti predstavenstva Spoločnosti;
* dohliadať na uskutočňovanie činnosti Spoločnosti;
* kontrolovať vedenie účtovníctva v súlade s platnými právnymi predpismi Slovenskej republiky;
* na vyzvanie informovať valné zhromaždenie alebo predstavenstvo Spoločnosti o záležitostiach Spoločnosti.
	1. Zástupca sa zaväzuje:
* nepostupovať pri svojej činnosti tak, aby získal na úkor Spoločnosti pre seba alebo tretie osoby prednosť alebo inú neoprávnenú výhodu a neprijímať za rovnakým účelom akýkoľvek prospech,
* nerozširovať o pomeroch Spoločnosti, jej produktoch alebo výkonoch údaje a informácie, ktoré by Spoločnosti mohli spôsobiť ujmu alebo by mohli poškodiť dobré meno alebo povesť Spoločnosti,
* nezneužívať informácie nadobudnuté v súvislosti s výkonom svojej funkcie na neoprávnené získavanie výhod pre seba alebo pre tretiu osobu.
	1. Zástupca sa zaväzuje vykonávať práva a povinnosti v súlade s právnym poriadkom Slovenskej republiky s cieľom dosahovať zvýšenie hodnoty Spoločnosti a zisk Spoločnosti.
	2. Zástupca sa zaväzuje vykonávať svoju činnosť s náležitou starostlivosťou, ktorá zahŕňa povinnosť vykonávať ju s odbornou starostlivosťou a v súlade so záujmami Spoločnosti a všetkých jej akcionárov, pričom je najmä povinný:
* zaobstarať si a pri svojom rozhodovaní zohľadniť všetky dostupné informácie týkajúce sa predmetu príslušného rozhodnutia,
* neuprednostňovať svoje záujmy, záujmy len niektorých akcionárov alebo záujmy tretích osôb pred záujmami Spoločnosti.

## Odmena

* 1. Zmluvné strany sa dohodli a súhlasia, že výkon funkcie predsedu / člena dozornej rady bude bezodplatný.

## Náklady a výdavky Zástupcu

* 1. Zástupca má nárok na náhradu preukázaných nákladov a výdavkov, ktoré účelne vynaloží pri plnení svojich záväzkov stanovených Zmluvou pre potreby Spoločnosti.
	2. V súvislosti s pracovnou cestou mimo sídla Spoločnosti má Zástupca nárok na náhradu cestovných výdavkov, stravovacích nákladov a ďalšie náhrady v zmysle platných právnych predpisov.

## Doba trvania Zmluvy a jej ukončenie

* 1. Zmluva sa uzatvára na dobu trvania funkcie predsedu / člena dozornej rady Spoločnosti.
	2. Zmluva zaniká dňom ukončenia výkonu funkcie predsedu / člena dozornej rady Spoločnosti Zástupcom. Zánikom Zmluvy nie sú dotknuté oprávnené nároky Zmluvných strán vyplývajúce z ustanovení tejto Zmluvy.
	3. Zástupca je oprávnený sa kedykoľvek vzdať funkcie predsedu / člena dozornej rady Spoločnosti. Vzdanie sa funkcie predsedu / člena dozornej rady Spoločnosti musí Zástupca uskutočniť v písomnej forme a oznámiť Spoločnosti alebo valnému zhromaždeniu Spoločnosti.
	4. Výkon funkcie Zástupcu ako predsedu / člena dozornej rady sa končí v súlade s príslušnými ustanoveniami § 66 Obchodného zákonníka.
	5. V prípade, ak sa Zástupca vzdal svojej funkcie predsedu / člena dozornej rady Spoločnosti alebo bol z tejto funkcie odvolaný alebo sa inak skončil výkon jeho funkcie a Spoločnosti hrozí vznik škody, je Zástupca povinný upozorniť Spoločnosť, aké opatrenia treba urobiť na odvrátenie takejto hroziacej škody.
	6. Zástupcovi výkon funkcie predsedu / člena dozornej rady Spoločnosti zaniká okrem iného aj smrťou Zástupcu alebo stratou alebo obmedzením spôsobilosti na právne úkony Zástupcu.
	7. Pri ukončení výkonu funkcie predsedu / člena dozornej rady Spoločnosti je Zástupca povinný bezodkladne odovzdať Spoločnosti alebo ňou určenej osobe všetky dokumenty náležiace Spoločnosti, ktoré získal, zabezpečil alebo obstaral pri výkone funkcie predsedu / člena dozornej rady Spoločnosti.

## Dohoda o mlčanlivosti

* 1. Zástupca sa zaväzuje, že bude zachovávať mlčanlivosť o všetkých záležitostiach a pomeroch Spoločnosti, o ktorých sa dozvie pri výkone funkcie predsedu / člena dozornej rady Spoločnosti, a to najmä o záležitostiach obchodného, technického a ekonomického charakteru, ktoré sú predmetom obchodného tajomstva Spoločnosti.
	2. Zmluvné strany sa dohodli, že obsah tejto Zmluvy, ako aj všetky skutočnosti, informácie a údaje, ktoré sa dozvedeli Zmluvné strany v súvislosti s plnením tejto Zmluvy, alebo ktoré inak súvisia s touto Zmluvou, sú dôvernými informáciami a Zmluvné strany sa zaväzujú zachovávať mlčanlivosť o týchto dôverných informáciách. Zmluvné strany sa dohodli, že akékoľvek poskytnutie dôvernej informácie osobe odlišnej od Zmluvnej strany tejto Zmluvy podlieha písomnému súhlasu druhej Zmluvnej strany, s výnimkou poskytnutia dôverných informácií pri zabezpečovaní riadneho vnútorného organizačného chodu spoločnosti alebo podniku Zmluvnej strany alebo pri vymáhaní nárokov z tejto alebo v súvislosti s touto Zmluvou, a to v zmysle platných právnych predpisov.
	3. Záväzok Zmluvných strán zachovávať mlčanlivosť o dôverných informáciách nie je časovo obmedzený.

## Zodpovednosť

* 1. Zástupca, ktorý porušil svoje povinnosti pri výkone funkcie predsedu / člena dozornej rady Spoločnosti, je povinný spoločne a nerozdielne s ostatnými členmi dozornej rady nahradiť škodu, ktorá Spoločnosti vznikla v súlade s ustanoveniami Obchodného zákonníka.

## Záverečné ustanovenia

* 1. Právne vzťahy vyplývajúce z tejto Zmluvy sa riadia Obchodným zákonníkom a ostatnými právnymi predpismi Slovenskej republiky. Rozhodujúcim materiálnym a procesným právom je vždy právo Slovenskej republiky.
	2. Ak by niektoré ustanovenia Zmluvy mali byť neplatnými už v čase jej uzavretia, alebo ak sa stanú neplatnými neskôr po uzavretí Zmluvy, nie je tým dotknutá platnosť ostatných ustanovení Zmluvy. Namiesto neplatných ustanovení Zmluvy sa použijú ustanovenia Obchodného zákonníka a ostatných platných právnych predpisov Slovenskej republiky, ktoré sú svojim obsahom a účelom najbližšie obsahu a účelu Zmluvy.
	3. Zmluva sa vyhotovuje vo dvoch (2) rovnopisoch, pričom každá Zmluvná strana obdrží po podpise Zmluvy oboma Zmluvnými stranami jeden (1) rovnopis Zmluvy.
	4. Zmeny a doplnky tejto Zmluvy môžu Zmluvné strany vykonať iba formou písomného dodatku k tejto Zmluve. Dodatok musí byť podpísaný všetkými zmluvnými stranami a za zmluvný dodatok výslovne prehlásený.
	5. Zmluvné strany tejto Zmluvy sa dohodli, že všetky spory, ktoré medzi nimi vzniknú z právnych vzťahov vzniknutých na základe tejto Zmluvy alebo súvisiacich s touto Zmluvou, vrátane sporov o platnosť, výklad a zánik tejto Zmluvy, predložia na rozhodnutie v rozhodcovskom konaní Stálemu rozhodcovskému súdu zriadenému pri záujmovom združení právnických osôb Rozhodcovská a mediačná, IČO: 45 744 581, zapísané do registra záujmových združení právnických osôb vedenom na Okresnom úrade Bratislava pod číslom OU-BA-OVVS1-2014/094586. Zmluvné strany sa rozhodnutiu vydanému v rozhodcovskom konaní podriadia s tým, že takéto rozhodnutie bude pre Zmluvné strany konečné a záväzné. Miestom rozhodcovského konania bude Bratislava, Slovenská republika.
	6. Doručovanie písomností sa vykonáva na adresy Zmluvných strán uvedené v tejto Zmluve. Ak nie je možné doručiť písomnosť na takúto adresu a ak Zmluvná strana písomne neoznámila ostatným Zmluvným stranám doručovaciu adresu odlišnú od adresy uvedenej v tejto Zmluve, písomnosť sa považuje za riadne doručenú v deň vrátenia nedoručenej zásielky odosielateľovi. Zmluvné strany sú povinné bezodkladne oznámiť ostatným Zmluvným stranám zmenu údajov a skutočností majúcich vplyv na obsah tejto Zmluvy.
	7. Zástupca týmto poskytuje súhlas na spracovanie osobných údajov a ich poskytovanie tretím osobám v súvislosti s vykonávaním funkcie a na účely splnenia zákonných povinností Spoločnosti, a to až do skončenia funkcie predsedu / člena dozornej rady a vysporiadania záležitostí s tým spojených.
	8. Účastníci si Zmluvu prečítali, všetky jej ustanovenia sú im jasné a zrozumiteľné, pričom dostatočným a určitým spôsobom vyjadrujú vážnu a slobodnú vôľu všetkých Zmluvných strán zbavenú akýchkoľvek omylov, na dôkaz čoho pripájajú všetci účastníci Zmluvy svoje podpisy.

V Bratislave, dňa \_\_\_\_\_\_\_\_\_\_\_\_\_\_, V Bratislave, dňa \_\_\_\_\_\_\_\_\_\_\_\_\_\_,

Spoločnosť: Zástupca:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**GEOCOMPLEX, a.s.** \_\_\_\_\_\_\_\_\_\_\_\_\_\_\_\_, zástupca

\_\_\_\_\_\_\_\_\_\_\_\_\_\_\_\_, predseda predstavenstva

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**GEOCOMPLEX, a.s.**

\_\_\_\_\_\_\_\_\_\_\_\_\_\_\_\_, člen predstavenstva